2024 m. Dakaro ralis

2024 m. Dakaro ralis – 46-asis Dakaro ralis, kuris vyko 2024 m. sausio 6 – 19 d. Saudo Arabijoje. Tai penktasis Dakaro ralis Saudo Arabijoje ir trečiasis kartas, kai Dakaro ralis buvo FIA ralio kroso pasaulio čempionato **(W2RC)** pirmasis etapas.

Preliminarus varžybų maršrutas paskelbtas 2023 m. birželio 3 d. Lenktynės šįmet prasidėjo ir baigėsi Raudonosios jūros pakrantėje – startas Aluloje, o finišas Janbu mieste. Maršrutas vėl pasiekė Tuščiąjį kvartalą – jame vyko naujas 48 valandų maratono etapas. Varžybas sudarė „prologas“ bei 12 etapų. Bendras maršruto ilgis – 5000 kilometrų, iš jų 60 % naujų trasų. Detalesnę trasą organizatoriai atskleidė lapkritį.

Šių metų ralyje dėl sankcijų, susijusių su Rusijos invazija į Ukrainą, vėl negalėjo dalyvauti Rusijos piliečiai bei sankcionuoti automobilių gamintojai Kamaz, MAZ ir LiAZ. Klasikiniams Lada Niva automobiliams buvo leista dalyvauti. Kai kurie Rusijos sportininkai sugebėjo važiuoti su kitų šalių sportininko licencija – pvz. rusas D. Krotovas važiavo po Kirgizijos vėliava. Dėl geopolitinės įtampos šių metų ralyje lenktynininkams buvo draudžiama šalia savo vardo ant automobilio klijuoti savo šalies vėliavą.

## Tvarkaraštis

* 2023 m. birželio 3 d.–spalio 20 d.: registracija
* 2023 m. lapkričio mėn. pabaiga: spaudos konferencija
* 2023 m. gruodžio 1 d.: techninė apžiūra ir transporto priemonių pakrovimas į laivus Barselonoje
* 2024 m. sausio 1 d.: transporto priemonių iškrovimas Janbu
* 2024 m. sausio 5 d.: starto pakyla ir „prologo“ etapas
* 2024 m. sausio 6 d.: lenktynių startas
* 2024 m. sausio 19 d.: lenktynių finišas ir finišo podiumas

## Lietuviai Dakaro ralyje

* Benediktas Vanagas vėl dalyvavo su Toyota Gazoo Racing Hilux T1+ visureigiu ir šturmanu Kuldar Sikk. B. Vanago automobilis - visiškai naujas, o su pernykščiu važiavo antras komandos ekipažas - 2023 m. Lietuvos automobilių ralio čempionate antrąją vietą užėmę Vladas Jurkevičius ir Aisvydas Paliukėnas.
* Vaidotas Žala dar metų pradžioje pranešė, kad ieško naujo pagrindinio komandos partnerio, po to, kai bendradarbiavimas su „Teltonika“ baigėsi. Liepos mėn. išbandė naujai sukonstruotą T1+ klasės Mini visureigį, tačiau apie dalyvavimą su juo Dakaro ralyje užsiminta dar nebuvo. Suradęs naują partnerį - „Arijų“, lapkričio mėn. V. Žala patvirtino, kad dalyvaus su X-Raid perkonstruotu T1+ klasei Mini JCW Plus. 
* Rokas Baciuška ilgai nepateikė oficialių žinių, bet po puikaus pernai metų pasirodymo motobagių klasėje buvo tikėtina, kad vėl dalyvaus 2024 m. Dakaro ralyje. Liepos mėn. R. Baciuška išbandė T1+ klasės visureigį. Galiausiai pranešta, kad važiuos T3 klasėje su Can-Am Maverick XRS Turbo su pirmuoju numeriu savo klasėje - 300.
* Gintas Petrus ir Jose Moarques dalyvavo su tuo pačiu kaip ir pernai MD Rallye Sport Optimus Evo3 bagiu.
* Laisvydas Kancius važiavo nauju Yamaha Raptor 700 keturračiu. 
* Antanas Kanopkinas šiemet gavo leidimą dalyvauti keturračiu – pernai gavo neigiamą atsakymą, motyvuojant, kad jau yra per daug norinčių.
* Arūnas Gelažninkas grįžo į Dakaro ralį kaip šturmanas. Jo žmona Emilija Gelažninkienė vairavo naujai paruoštą Can-Am Maverick X3 motobagį.
* Vaidotas Paškevičius vėl dalyvavo sunkvežimių kategorijoje su tuo pačiu Tatra Jamal sunkvežimiu, paruoštu čekų komandos Fesh Fesh. Ekipaže naujas šturmanas Gytis Gaspariūnas ir mechanikas Albertas Veliamovičius.
* Motociklų klasėje debiutavo Modestas Siliūnas su KTM 450 Rally Replica.
* Lengvųjų motobagių klasėje planavo debiutuoti Aistė Perminaitė, ir jau turėjo startinį numerį, tačiau dalyvavimą teko atšaukti.
* Šių metų dalyvių sąraše nebuvo lengvuoju motobagiu pernai stabiliai važiavusio Tomo Jančiaus ir Irmanto Bražiūno ekipažo.

### Lietuvos dalyvių rezultatai

R. Baciušką pirmuose etapuose kamavo techninės problemos, tačiau vėliau važiavo stabiliai, 7-ame etape užėmė 2-ąją vietą, 9-ame etape 3-ąją vietą. Galutinėje „Challenger“ įskaitoje finišavo 3-as, tam padėjo ir tai kad 9-ąjame etape buvo diskvalifikuoti lyderiai lenkai E. ir M. Goczalai.

L.Kancius keturračių įskaitoje užėmė aukštą 4-ąją vietą. Tiesa, šioje kategorijoje podiumą viso ir pasiekė keturi ekipažai. 

B. Vanagas 10-ajame etape finišavo trečioje vietoje – tai geriausias lenktynininko etapo rezultatas. Bendroje įskaitoje B. vanagas finišavo 8 vietoje ir pasiekė geriausią lietuvių rezultatą automobilių klasėje Dakaro ralio istorijoje.

Gelažninkai Prologo etape susidūrė su kitu bagiu, tačiau galėjo lenktyniauti toliau, ir galutinėje SSV įskaitoje užėmė 9-ąją vietą.

G.Petrus sėkmingai įveikė visus etapus, ir galutinėje automobilių įskaitoje finišavo 28-oje vietoje.

V. Žala pasitraukė iš 6 etapo – po nesėkmingo šuolio lūžo važiuoklės rėmo dalis, kurios maratono etape nebuvo galimybės suremontuoti. Lenktynes toliau tęsė *experience* įskaitoje. 9-ajame etape teko vėl pasitraukti po variklio gedimo. Per naktį pakeitus variklį V. Žala tęsė lenktynes toliau. Geriausias etapas – 12-as, kuriame V. Žala užėmė 3-ąją vietą.

V. Jurkevičius nefinišavo 7-ajame etape dėl galinio diferencialo gedimo ir toliau lenktyniavo *experience* įskaitoje. 8-ająme etape vėl atsirado gedimų, tačiau finišuoti pavyko. 9-ajame etape teko vėl pasitraukti po dar vieno transmisijos gedimo. Pataisius techniką kitą dieną tęsė lenktynes.

A. Kanopkinui 6-ajame, maratono etape, likus 10 m. baigėsi kuras. Padėjo kiti motociklininkai, bet likus 5 km vėl baigėsi kuras. Iki finišo po 6 val. nutempė organizatoriai. A. Kanopkinas priešpaskutiniame Dakaro ralio etape dėl ratlankio gedimo finišo nepasiekė. Laiku nugabenus keturratį į bivuaką, A.Kanopkinas toliau lenktyniavo *experience* įskaitoje.

V. Paškevičiaus vairuojamai Tatrai trečiajame etape nuo patirtų smūgių neatlaikė aušinimo sistema, o galiausiai perkaito variklis. Galimybių atlikti variklio remontą nebuvo, ir ekipažui teko pasitraukti iš ralio.

M. Siliūnas patyrė kritimą antrajame etape, smarkiai sumušė petį ir ranką, tačiau toliau tęsė ralį. Penktajame etape motocikle atsirado techninių problemų, buvo pakeistas variklis. Šeštajame, maratono etape, 152-ame kilometre M. Siliūnas nebegalėjo tęsti ralio, buvo iškviestas sraigtasparnis ir lenktynininkas bei jo motociklas buvo nugabenti į bivaką.

## Dalyvių klasės ir kategorijos

Dakaro organizatoriai šiais metais pervadino kai kurias automobilių klases: T1 tapo „Ultimate“, T2 – „Stock“, T3 – „Challenger“.

Tuo tarpu kitos lenktynių klasės liko nepakitusios.

Be esančių įskaitų poklasių atsirado ir naujų:

Taip pat prasiplėtė FIA ir FIM įskaitos – naujokams, T4 naujokams, moterims, W2RC, T1 4x2, ir t. t.

## Maršrutas
Lenktynių maršrutas bus 7 923 km ilgio, iš kurių 4 676 km bus greičio ruožai.

## Etapų laimėtojai

## Įvykiai ir nelaimės
**1 etapas**
*Netoli 1 etapo starto prancūzų lenktynininkas Lionel Baud susidūrė su Rusijos piliečiu, kuris stebėjo lenktynes ne iš organizatorių nustatytos vietos. Lenktynių startas buvo kuriam laikui sustabdytas, kol nukentėjęs žiūrovas buvo nugabentas į ligoninę. Ten jam buvo diagnozuoti lūžiai keliose kūno vietose.

**2 etapas**
*Netoli 2 etapo pabaigos ispanų motociklininkas Carles Falcón patyrė rimtą avariją. Lenktynių direktorius paskelbė, kad motociklininkas atvykus medikams jau buvo praradęs sąmonę ir pulsą. Nugabenus sportininką į ligoninę jis buvo atgaivintas, tačiau dėl patirtų rimtų traumų rimtumo jam buvo sukelta dirbtinė koma. Ispano komandos draugas Isaac Feliu dėl šio incidento pasitraukė iš ralio. Sausio 15 d. dėl patirtų traumų C. Falcón mirė.

## Šaltiniai

## Nuorodos
* Oficiali ralio svetainė